Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 22-3-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ϞΕ΄ συνεδριάσεώς του, της Τρίτης 22 Μαρτίου 2016, σε ό,τι αφορά στην ψήφιση στο σύνολο των σχεδίων νόμων: 1) «Κύρωση της Συμφωνίας για το RACVIAC - Κέντρο Συνεργασίας για την Ασφάλεια» και 2) «Προσαρμογή της ελληνικής νομοθεσίας: α) στις διατάξεις της Οδηγίας 2013/50/ΕΕ του Ευρωπαϊκού Κοινοβουλίου και του Συμβουλίου της 22ας Οκτωβρίου 2013 και β) στο άρθρο 1 της Οδηγίας 2014/51/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 και άλλες διατάξεις».]] Έχω την τιμή να ανακοινώσω στο Σώμα το δελτίο των επικαίρων ερωτήσεων της Δευτέρας 28 Μαρτίου 2016. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. H με αριθμό 693/22-3-2016 επίκαιρη ερώτηση της Βουλευτού Καρδίτσης του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς τον Υπουργό Περιβάλλοντος και Ενέργειας, σχετικά με την ορθή διαχείριση, τιμολόγηση και αξιοποίηση υδάτινων πόρων των λιμνών Πλαστήρα και Σμοκόβου. 2. Η με αριθμό 684/21-3-2016 επίκαιρη ερώτηση του Βουλευτή Ευβοίας της Νέας Δημοκρατίας κ. Σιμεών Κεδίκογλου προς τον Υπουργό Ναυτιλίας και Νησιωτικής Πολιτικής, σχετικά με την αλλαγή του φορολογικού πλαισίου προς την κατεύθυνση επιβολής υψηλότερης φορολογίας στον κλάδο της ελληνικής ναυτιλίας. 3. Η με αριθμό 689/21-3-2016 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων, σχετικά με τις ανακτήσεις αγροτικών ενισχύσεων. 4. Η με αριθμό 695/22-3-2016 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας, Έρευνας και Θρησκευμάτων, σχετικά με την αντιμετώπιση των προβλημάτων στη λειτουργία του ΤΕΙ Ηπείρου από την έλλειψη διδακτικού προσωπικού και εξοπλισμού. 5. Η με αριθμό 688/21-3-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη διατήρηση των είκοσι επτά εργαζομένων των Κοινωνικών Δομών της Χαλκίδας. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. H με αριθμό 685/21-3-2016 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Υγείας, σχετικά με την ανάγκη υγειονομικού ελέγχου των μεταναστών και των προσφύγων που εισέρχονται στη χώρα μας. 2. Η με αριθμό 686/21-3-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με τα προβλήματα του Τμήματος Επειγόντων Περιστατικών του Νοσοκομείου Ρόδου. 3. Η με αριθμό 660/15-3-2016 επίκαιρη ερώτηση του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Οικονομίας, Ανάπτυξης και Τουρισμού, σχετικά με την επαναφορά και αποκατάσταση της επιδότησης μισθολογικού κόστους, βάσει ευρωπαϊκών Κανονισμών. 4. Η με αριθμό 639/10-3-2016 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων, σχετικά με την Ελληνική Βιομηχανία Ζάχαρης. 5. Η με αριθμό 670/15-3-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανασύσταση των Οργανισμών Εργατικής Κατοικίας και Εργατικής Εστίας. 6. Η με αριθμό 661/15-3-2016 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομίας, Ανάπτυξης και Τουρισμού, σχετικά με την επαναφορά και αποκατάσταση μέτρου επιδότησης μισθολογικού κόστους, βάσει ευρωπαϊκών Κανονισμών. 7. Η με αριθμό 640/10-3-2016 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Εθνικής Άμυνας, σχετικά με τα Ελληνικά Αμυντικά Συστήματα (ΕΑΣ). 8. Η με αριθμό 624/7-3-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Αθανασίου Παφίλη προς τον Υπουργό Οικονομικών, σχετικά με τα σχέδια ιδιωτικοποίησης της εταιρείας «ΛΑΡΚΟ» και τη διασφάλιση των θέσεων εργασίας των εργαζομένων της. 9. Η με αριθμό 548/16-2-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Γεωργίου Γερμενή προς τον Υπουργό Οικονομικών, σχετικά με την «πώληση του Αστέρα Βουλιαγμένης από το ΤΑΙΠΕΔ». 10. Η με αριθμό 408/18-1-2016 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την πρόοδο των έργων αξιοποίησης του πρώην αεροδρομίου του Ελληνικού. 11. Η με αριθμό 429/19-1-2016 επίκαιρη ερώτηση του Βουλευτή Β΄ Αθηνών του Ποταμιού κ. Θεοχάρη Θεοχάρη προς τον Υπουργό Οικονομικών, σχετικά με την επίλυση του προβλήματος του Ομίλου «ΑΣΠΙΣ» και τον προσδιορισμό του χρονοδιαγράμματος της καταβολής των αποζημιώσεων των δικαιούχων ασφαλισμένων. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. H με αριθμό 3163/15-2-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη διασφάλιση της ομαλής λειτουργίας των Παιδικών, Βρεφικών και Βρεφονηπιακών Σταθμών καθώς και των Κέντρων Δημιουργικής Απασχόλησης Παιδιών (ΚΔΑΠ) και Παιδιών με Αναπηρία (ΚΔΑΠΜΕΑ). 2. Η με αριθμό 745/38/2-11-2015 ερώτηση - αίτηση κατάθεσης εγγράφων του Δ΄ Αντιπρόεδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομικών, σχετικά με την παραμονή του κ. Κιμ Γκλεν ως συμβούλου της Κυβέρνησης. 3. Η με αριθμό 1944/15-12-2015 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με τη μείωση των χρεώσεων στη χρήση πλαστικού χρήματος και συναλλαγών μέσω e - banking. Κυρίες και κύριοι συνάδελφοι, έχω την τιμή να ανακοινώσω στο Σώμα ότι την Τρίτη 29 Μαρτίου 2016 και ώρα 19.00΄ θα διεξαχθεί προ ημερησίας διατάξεως συζήτηση, με πρωτοβουλία του Πρωθυπουργού κ. Αλέξη Τσίπρα, σε επίπεδο Αρχηγών κομμάτων, σχετικά με τις εξελίξεις στον χώρο της δικαιοσύνης, σύμφωνα με το άρθρο 143 του Κανονισμού της Βουλής. Επίσης έχουμε αιτήματα Βουλευτών για χορήγηση άδειας απουσίας τους στο εξωτερικό. Ο Βουλευτής Β΄ Θεσσαλονίκης της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεώργιος Αρβανιτίδης αιτείται άδεια απουσίας στο εξωτερικό από 24 Μαρτίου έως 29 Μαρτίου 2016, για προσωπικούς λόγους. Ο Βουλευτής και Κοσμήτορας της Βουλής κ. Νάσος Αθανασίου για οικογενειακούς λόγους αιτείται να απουσιάσει από την Ελλάδα, ευρισκόμενος στη Νάπολη της Ιταλίας από 25 Μαρτίου έως 27 Μαρτίου 2016. Ο Βουλευτής της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέας Λοβέρδος λόγω επίσημης επίσκεψης κλιμακίου της Δημοκρατικής Συμπαράταξης στη Δημοκρατία της Κύπρου στην οποία συμμετέχει, ζητεί άδεια απουσίας του από 23 Μαρτίου έως 25 Μαρτίου 2016. Η Βουλή εγκρίνει;
Η Βουλή ενέκρινε τις ζητηθείσες άδειες.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ θα συζητηθεί η πρώτη με αριθμό 679/21-3-2016 επίκαιρη ερώτηση πρώτου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Παναγιώτας Βράντζα προς τον Υπουργό Αγροτικής Ανάπτυξης και Τροφίμων, σχετικά με την κατανομή δικαιωμάτων ενίσχυσης της Κοινής Αγροτικής Πολιτικής (ΚΑΠ) για την περίοδο 2015-2019. Στην επίκαιρη ερώτηση θα απαντήσει ο Υπουργός Αγροτικής Ανάπτυξης και Τροφίμων κ. Αποστόλου. Τον λόγο έχει η κ. Παναγιώτα Βράντζα για δύο λεπτά, για να αναπτύξει την επίκαιρη ερώτησή της.
Ευχαριστώ, κύριε Πρόεδρε. Θέλω να ξεκινήσω, εκφράζοντας κι εγώ τη θλίψη αλλά και την αγωνία μου για όσα συνέβησαν στο Βέλγιο, την πρωτεύουσα της Ευρώπης, δηλαδή το σπίτι μας. Κύριε Υπουργέ, μεταξύ των δεινών που κληρονομήσαμε από την προηγούμενη κυβέρνηση της Νέας Δημοκρατίας και του ΠΑΣΟΚ, ήταν η εφαρμογή της Κοινής Αγροτικής Πολιτικής του 2015-2019. Η εθνική πρόταση που κατατέθηκε από τον κ. Καρασμάνη, τον τότε Υπουργό Αγροτικής Ανάπτυξης, κι εγκρίθηκε από την Ευρωπαϊκή Ένωση το καλοκαίρι του 2014, ήταν τραγική. Δυστυχώς, χρειάστηκε να φτάσουμε στην εφαρμογή, για να δούμε το μέγεθος της ζημιάς, που τελικά αυτό το σχέδιο θα επιφέρει στον πρωτογενή τομέα. Όσον αφορά τη βασική ενίσχυση, από την προηγούμενη κυβέρνηση επιλέχθηκε ο πολύπλοκος και άδικος τρόπος εφαρμογής της μερικής σύγκλισης, με βασικό κριτήριο τα υπάρχοντα δικαιώματα των προηγούμενων περιόδων. Η επιλογή των δεκαπέντε συνδεδεμένων ενισχύσεων ήταν ακόμα μια μικροπολιτική και πελατειακή τακτική. Τέλος, ο μη ξεκάθαρος τρόπος κατανομής του εθνικού αποθέματος παραπέμπει ξανά σε θεσμοθέτηση αδιαφανών πρακτικών για την εξυπηρέτηση των «ημετέρων». Όλα αυτά δημιουργούν συνθήκες αθέμιτου ανταγωνισμού μεταξύ των αγροτών, πλήττοντας κυρίως τα υγιέστερα και πιο παραγωγικά κομμάτια. Οδηγούν, δε, με μαθηματική ακρίβεια σε δραματική μείωση της παραγωγής στο τέλος της περιόδου, όπως ακριβώς συνέβη και τα προηγούμενα χρόνια που εφαρμόστηκε η ίδια πρακτική. Η ερώτηση, λοιπόν, συνίσταται στο αν υπάρχει και σε ποιο βαθμό η δυνατότητα άρσης αυτής της κατάφωρης αδικίας, με αλλαγή του τρόπου κατανομής στην ενδιάμεση αναθεώρηση του 2017 και αν προτίθεστε να καταθέσετε κάποια διορθωτική πρόταση. Προτίθεται, τέλος, το Υπουργείο να προβεί στις απαραίτητες βελτιώσεις του όλου συστήματος διαχείρισης, ώστε τουλάχιστον το εθνικό απόθεμα να κατανέμεται δικαιότερα; Ευχαριστώ.
Ευχαριστούμε την κ. Βράντζα. Τον λόγο έχει ο Υπουργός Αγροτικής Ανάπτυξης και Τροφίμων, κ. Ευάγγελος Αποστόλου, για τρία λεπτά.
Αγαπητή συνάδελφε, είναι πολύ σημαντική η ερώτησή σας, γι' αυτό και εμείς στο Υπουργείο Αγροτικής Ανάπτυξης έχουμε ήδη συγκροτήσει ομάδα εργασίας, ομάδα παρακολούθησης της ΚΑΠ, γιατί θέλουμε να παρακολουθεί την εξέλιξή της από την πρώτη μέρα εφαρμογής, να μας καταθέτει τις απόψεις της για μικρά ή μεγαλύτερα θέματα που προκύπτουν. Πάνω από όλα, όμως, θέλουμε να δούμε, οι εθνικές επιλογές που έχουν γίνει, πώς θα διορθωθούν, διότι όντως πρόκειται για μια Κοινή Αγροτική Πολιτική η οποία μας δημιουργεί προβλήματα και πρέπει οπωσδήποτε αυτά να τα επιλύσουμε στην ενδιάμεση αναθεώρηση του 2017. Γι' αυτό, λοιπόν, πρέπει να καταλάβουν οι Έλληνες αγρότες ότι οποιαδήποτε προβλήματα παρουσιάστηκαν στην κατανομή των δικαιωμάτων και των πληρωμών στην πρώτη εφαρμογή, οφείλονται κυρίως στην αρχιτεκτονική της εφαρμογής της, που όπως και εσείς είπατε και όντως αποτελεί πραγματικότητα, είχε προαποφασιστεί και συμφωνηθεί από τις προηγούμενες κυβερνήσεις. Παρ' όλα αυτά καταφέραμε τον Δεκέμβρη και δώσαμε την πρώτη δόση της βασικής ενίσχυσης, τη στιγμή που ακόμα και σήμερα υπάρχουν χώρες οι οποίες δεν έχουν ολοκληρώσει τις πληρωμές τους. Το κυριότερο, όμως, από όλα είναι ότι τηρήσαμε τον Κανονισμό, τηρήσαμε τις νόμιμες διαδικασίες, για να αποφευχθούν νέα πρόστιμα και καταλογισμοί, που πραγματικά έχουν εξελιχθεί σε κατάρα στον αγροτικό χώρο. Η μείωση της Κοινής Αγροτικής Πολιτικής κατά 15% που και αυτή είχε συμφωνηθεί από τις προηγούμενες κυβερνήσεις, ωχριά μπροστά στις απώλειες που μας έχει δημιουργήσει από τις παλαιότερες χρήσεις η επιβολή προστίμων και καταλογισμών, τις οποίες βεβαίως εντέλει ποιος καταβάλλει; Τις καταβάλλει ο ίδιος ο Έλληνας αγρότης, ο Έλληνας πολίτης. Να υπενθυμίσω για μια ακόμα φορά ότι παραλάβαμε δημοσιονομικές διορθώσεις και καταλογισμούς που ξεπερνούν τα 3 δισεκατομμύρια ευρώ. Όλα αυτά προκύπτουν από την κακή διαχείριση των ενισχύσεων ή και από πληρωμές που έγιναν στον αγροτικό χώρο, χωρίς να υπάρχει η αντίστοιχη έγκριση από την Ευρωπαϊκή Επιτροπή. Το 2015, όμως, είναι η πρώτη χρονιά που δεν έχουμε πρόστιμο, όταν - μην το ξεχνάμε - τα τελευταία χρόνια είχαμε 320 με 350 εκατομμύρια κάθε χρόνο για το μεγάλο πρόβλημα της διαχείρισης των βοσκοτόπων. Αυτή τη χρονιά τα καταφέραμε. Για αυτό, λοιπόν, εκείνο που στοχεύουμε, είναι μέσα από την αναθεώρηση που θα έρθει το 2017, να γίνει πιο δίκαια η ΚΑΠ και κυρίως να λύσουμε πολλά προβλήματα που αναφέρετε στην ερώτησή σας. Στη δευτερολογία μου θα σταθώ ιδιαίτερα σε επιμέρους ζητήματα.
Ευχαριστούμε τον κύριο Υπουργό. Η κ. Βράντζα έχει τον λόγο για τρία λεπτά, για τη δευτερολογία της.
Ευχαριστώ. Πραγματικά χαίρομαι, κύριε Υπουργέ, ακούγοντάς σας - και δεν είναι η πρώτη φορά - να στηρίζετε αλλά και να επιδιώκετε τον εξορθολογισμό στο μεγάλο αυτό ζήτημα. Ο Ευρωπαϊκός Κανονισμός είναι αρκετά σαφής, λεπτομερής αλλά και αρκετά ευέλικτος, αφήνοντας πολλά περιθώρια στα κράτη μέλη τόσο στον σχεδιασμό και στην εφαρμογή όσο και στις αναγκαίες διορθώσεις. Προσωπικά δεν συμμερίζομαι αυτό που είναι πολύ διαδεδομένο στη χώρα μας, το δόγμα του δεν γίνεται τίποτα και δεν αλλάζει τίποτα, όπως επίσης είναι συνηθισμένο στη χώρα μας - και δεν το συμμερίζομαι - ότι οι τεχνοκράτες και οι υπηρεσιακοί παράγοντες χαράσσουν, αντί να εφαρμόσουν ως οφείλουν, πολιτικές. Όπως όλα τα πράγματα στην Ευρωπαϊκή Ένωση έτσι και η Κοινή Αγροτική Πολιτική είναι θέμα σκληρής αλλά κυρίως σοβαρής διαπραγμάτευσης. Είμαστε εδώ, όπως είπατε, για να χαράξουμε και να εφαρμόσουμε αγροτική πολιτική με κόπο, με διαπραγμάτευση αλλά και με συγκρούσεις. Γνωρίζετε ότι περίπου το 80% των επιδοτήσεων, εισπράττεται από το 20% των αγροτών. Αυτό το στοιχείο από μόνο του δείχνει το μέγεθος της στρεβλότητας. Στη μερική δε σύγκλιση που επιλέχθηκε, υπήρξε μερική μέριμνα για τους νεοεισερχόμενους από το 2013 και μετά και έμειναν εντελώς εκτός κατανομής, όσοι ξεκίνησαν δραστηριότητα πριν από το 2013 και δεν είχαν δικαιώματα. Το γεγονός ότι οι παλιοί κάτοχοι ιστορικών και άλλων δικαιωμάτων αποφασίστηκε να χάσουν ως μέγιστο 30% της αξίας των δικαιωμάτων τους, ανεξάρτητα από τον αριθμό και την μοναδιαία αξία τους σε βάθος πενταετίας, δεν αφήνει περιθώριο στους μη έχοντες. Με απλά λόγια αυτό σημαίνει ότι σήμερα που μιλάμε, υπάρχουν αγρότες με την ίδια καλλιέργεια στην ίδια περιοχή, που ο ένας εισπράττει βασική ενίσχυση 1.400 ευρώ ανά στρέμμα και ο άλλος 30 ευρώ. Φτάσαμε στο σημείο να πάρουν δικαιώματα από το εθνικό απόθεμα συνταξιούχοι, ακόμα και υπερήλικες νεοεισερχόμενοι. Είναι προφανές ότι οι ενισχύσεις αυτές δεν καταλήγουν ούτε σε πραγματικούς παραγωγούς ούτε στην παραγωγή και ότι αυτό θα έχει ξανά αντίκτυπο στην εθνική οικονομία. Κύριε Υπουργέ, όλοι γνωρίζουμε ότι ο πρωτογενής τομέας είναι ένας από τους βασικούς πυλώνες ανάπτυξης και χωρίς αυτόν δύσκολα θα τα καταφέρουμε. Η ορθολογική και δίκαιη κατανομή των αγροτικών επιδοτήσεων αποτελεί στοιχείο της αναγκαίας όσο ποτέ παραγωγικής ανασυγκρότησης. Το μοντέλο που εφαρμόστηκε τις τελευταίες δεκαετίες οδήγησε σε κατάφωρη μείωση της παραγωγικότητας αλλά και του αγροτικού εισοδήματος. Η κάκιστη δε κατανομή των αγροτικών ενισχύσεων το μόνο που κατάφερε ήταν να διατηρήσει τσιφλικάδες. Είναι χρέος της δικής μας αριστερής Κυβέρνησης να αλλάξουμε τα πράγματα και θα τα αλλάξουμε! Ευχαριστώ πολύ.
Ευχαριστούμε την κ. Βράντζα. Τον λόγο έχει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου για τη δευτερολογία του, για τρία λεπτά.
Η περιγραφή που κάνατε, κυρία Βράντζα, γι' αυτές τις περιπτώσεις είναι όντως ακριβής και ανταποκρίνεται στην πραγματικότητα. Η αξία των δικαιωμάτων έγινε - όπως σας είπα και προηγουμένως - σύμφωνα με τις επιλογές των προηγούμενων κυβερνήσεων. Σήμερα υπάρχουν ορισμένες εκτιμήσεις που μας λένε ότι δεν προβλέπεται δυνατότητα επανεξέτασης αυτών των επιλογών. Λένε ότι το 2017, σύμφωνα με το άρθρο 53, μπορούμε να αναθεωρήσουμε αποφάσεις που έχουν σχέση με τις συνδεδεμένες ενισχύσεις και όχι με την κατανομή των δικαιωμάτων βασικής ενίσχυσης. Γιατί; Διότι η απόφαση του τρόπου σύγκλισης ελήφθη με σοβαρά μειονεκτήματα και κυρίως ως κριτήριο είχε την προσκόλληση στα ιστορικά δικαιώματα. Είναι ένα θέμα που πρέπει οπωσδήποτε να δούμε, διότι δεν δίνουν δυνατότητες εισδοχής στο επάγγελμα του αγρότη στους νέους ανθρώπους και ιδιαίτερα σε αυτούς οι οποίοι θέλουν να παραμείνουν στην επαρχία. Από τη δική μας πλευρά το δηλώνουμε προς κάθε κατεύθυνση ότι η αστοχία του εθνικού φακέλου στον τρόπο αντιμετώπισης των ιστορικών δικαιωμάτων θα αντιμετωπιστεί δημιουργικά στην προοπτική της παραγωγής και στη δίκαιη κατανομή των ενισχύσεων. Για τον λόγο αυτό, λοιπόν, και για καλύτερη προετοιμασία της αναθεώρησης - όπως σας είπα προηγουμένως - συστήσαμε την ειδική ομάδα. Σύμφωνα μάλιστα με τον καθορισμό των λεπτομερειών εφαρμογής του Κανονισμού του Ευρωπαϊκού Κοινοβουλίου και του Συμβουλίου, όσον αφορά τη χορήγηση των δικαιωμάτων βασικής ενίσχυσης από το απόθεμα, γίνεται χορήγηση του εθνικού αποθέματος στους γεωργούς νεαρής ηλικίας που μόλις αρχίζουν τη γεωργική τους δραστηριότητα. Εκεί, λοιπόν, σε αυτές τις δύο κατηγορίες που σας είπα, στο απόθεμα και την κατανομή της βασικής ενίσχυσης, θα υπάρξει από τη δική μας πλευρά ουσιαστική παρέμβαση, για την οποία θα φέρω ένα χαρακτηριστικό παράδειγμα: Όταν η αξία των δικαιωμάτων που ήδη κατέχει ένας νεαρός γεωργός ή ένας νεοεισερχόμενος γεωργός είναι χαμηλότερη από τον μέσο περιφερειακό όρο, τότε οι ετήσιες μοναδιαίες αξίες αυτών των δικαιωμάτων θα αυξηθούν στο όριο του εθνικού αποθέματος ως τον μέσο όρο της περιφέρειας τουλάχιστον, για να μπορέσουμε πραγματικά να ενισχύσουμε τους συγκεκριμένους νέους. Η αύξηση αυτή δεν εφαρμόστηκε κατά την έκδοση των προσωρινών δικαιωμάτων αλλά θα εφαρμοστεί τώρα στην έκδοση των οριστικών δικαιωμάτων. Σε κάθε περίπτωση πάντως, η διαχείριση του εθνικού αποθέματος θα έχει ορισμένους κανόνες διαφάνειας, μέσω της Ομάδας Παρακολούθησης και Αξιολόγησης θα ενημερώνεται με πλήρη στοιχεία για το πού πάει το εθνικό απόθεμα, πώς γίνεται η διαχείρισή του, γιατί για εμάς οι αρχές της διαφάνειας και διαχείρισης σύμφωνης με τον Κανονισμό θα κυριαρχήσουν διότι είναι αυτές που μας δημιουργούν ένα πλαίσιο μη καταβολής προστίμων, καταλογισμών αλλά και ταυτόχρονα δικαιότερης κατανομής και διαφάνειας στη διαχείριση των κοινοτικών ενισχύσεων.
Ευχαριστούμε τον Υπουργό Αγροτικής Ανάπτυξης και Τροφίμων κ. Αποστόλου. Η τρίτη με αριθμό 683/21-3-2016 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υποδομών, Μεταφορών και Δικτύων, σχετικά με την επικινδυνότητα του εθνικού δικτύου Αμφιλοχίας - Λευκάδας - Πρέβεζας - Ηγουμενίτσας, δεν συζητείται λόγω αναρμοδιότητας. Η πρώτη με αριθμό 674/17-3-2016 επίκαιρη ερώτηση δεύτερου κύκλου του Βουλευτή Αιτωλοακαρνανίας της Νέας Δημοκρατίας κ. Κωνσταντίνου Καραγκούνη προς τον Υπουργό Παιδείας, Έρευνας και Θρησκευμάτων, σχετικά με την αύξηση του αριθμού των εισακτέων στις πανελλήνιες εξετάσεις για το ακαδημαϊκό έτος 2016-2017, από σεισμόπληκτες περιοχές του Νομού Αιτωλοακαρνανίας, δεν συζητείται λόγω απουσίας του κυρίου Υπουργού στο εξωτερικό. Η πέμπτη με αριθμό 643/10-3-2016 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Παιδείας, Έρευνας και Θρησκευμάτων, σχετικά με την «αποβολή των Ορθόδοξων Ιεραρχών από τα ελληνικά σχολεία», δεν συζητείατι λόγω απουσίας του κ. Φίλη στο εξωτερικό. Ομοίως, η έκτη με αριθμό 648/11-3-2016 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Παιδείας, Έρευνας και Θρησκευμάτων, σχετικά με τις εκπαιδευτικές ανάγκες στον Δήμο Φαιστού Ηρακλείου Κρήτης, δεν συζητείται λόγω απουσίας του κ. Φίλη στο εξωτερικό. Η όγδοη με αριθμό 567/22-2-2016 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Εσωτερικών και Διοικητικής Ανασυγκρότησης, σχετικά με την επιβολή δημοτικών τελών από τον Δήμο της Πάτρας σε επαγγελματικές εγκαταστάσεις της περιοχής με απόφαση του Δημοτικού Συμβουλίου, δεν συζητείται λόγω κωλύματος του κ. Κουρουμπλή. Η ένατη με αριθμό 466/1-2-2016 επίκαιρη ερώτηση δεύτερου κύκλου του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Εσωτερικών και Διοικητικής Ανασυγκρότησης, σχετικά με τα «εκατομμύρια που μοιράζει η Κυβέρνηση ΣΥΡΙΖΑ - ΑΝΕΛ στα χρεοκοπημένα κόμματα», δεν συζητείται λόγω κωλύματος του κ. Κουρουμπλή. Η δέκατη με αριθμό 615/3-3-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εξωτερικών, σχετικά με την ενδεχόμενη ίδρυση γραφείων τουρκικού Οργανισμού στην Ελλάδα, δεν συζητείται λόγω κωλύματος της πολιτικής ηγεσίας του Υπουργείου. Θα συζητηθεί τώρα η πέμπτη με αριθμό 682/21-3-2016 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την εξαίρεση των συμβασιούχων εργαζομένων σε όλους τους τομείς καθαριότητας των ΟΤΑ από φορολογικές υποχρεώσεις που προσιδιάζουν σε επιτηδευματίες. Στην επίκαιρη αυτή ερώτηση θα απαντήσει ο Αναπληρωτής Υπουργός κ. Τρύφων Αλεξιάδης. Τον λόγο έχει ο κ. Κατσώτης για να αναπτύξει την ερώτησή του για δύο λεπτά.
Ευχαριστώ, κύριε Πρόεδρε. Κύριε Υπουργέ, είναι γνωστό ότι με τον ν.4235/2015 και με το άρθρο 49 αντιμετωπίστηκε η συνέχεια της απασχόλησης με κατ' εξαίρεση παράταση των συμβάσεων των εργαζομένων στους τομείς καθαριότητας των ΟΤΑ και γενικότερα του δημοσίου. Η παράταση αυτή έχει διάρκεια έως 3-12-2016. Με εγκυκλίους του τότε Υπουργού Εσωτερικών κ. Κατρούγκαλου διευκρινιζόταν ότι συνεχίζουν την εργασία τους όπως πριν, με συνέχιση της ασφάλισής τους στο ΙΚΑ. Με τον ν.4351/2015 και με το άρθρο 50 θεωρείται ότι αυτοί οι εργαζόμενοι ασκούν πλέον επιχειρηματική δραστηριότητα και υποχρεώνονται ως εκ τούτου οι εργαζόμενοι να κάνουν έναρξη επιτηδεύματος στην εφορία και να εκδίδουν τα απαιτούμενα παραστατικά. Αυτό διευκρινίζεται και με εγκύκλιο του Γενικού Διευθυντή της Φορολογικής Διοίκησης κ. Γιάκα, ο οποίος, επικαλούμενος τον ν.4318/2014, αναφέρει στο τέταρτο σημείο της εγκυκλίου: «Εφόσον οι συμβάσεις μίσθωσης έργου των φυσικών προσώπων που ασχολούνται στον καθαρισμό κτηρίων του δήμου σας παρατείνονται μέχρι τις 31-12-2016, τότε η δραστηριότητά τους αυτή δεν εντάσσεται στις ευκαιριακές παρεπόμενες. Το εισόδημα των προσώπων αυτών προέρχεται από την άσκηση επιχειρηματικής δραστηριότητας και συνεπώς είναι υπόχρεοι σε τήρηση βιβλίων και έκδοση στοιχείων για τις καταβαλλόμενες από τον δήμο αμοιβές.». Θεωρούμε, κύριε Υπουργέ, ότι η αντιμετώπιση αυτή στερεί από τους εργαζόμενους βασικά δικαιώματα, όπως είναι οι άδειες, το ωράριο που έχουν οι μητέρες μικρών παιδιών και λοιπά και άλλα δικαιώματα που έχουν οι εργαζόμενοι σε αυτές τις ειδικότητες. Οι εργαζόμενοι αυτοί παρέχουν εργασία αναγκαία για τη λειτουργία των δημόσιων υπηρεσιών και καλύπτουν μόνιμες ανάγκες, παρά το γεγονός ότι όλες οι μέχρι τώρα κυβερνήσεις τούς αντιμετωπίζουν ως ευκαιριακά εργαζόμενους με ελαστικές σχέσεις εργασίας. Η εργασία στον τομέα της καθαριότητας με ατομική σύμβαση δεν αποτελεί, όπως είναι γνωστό, επιλογή των εργαζομένων και σε καμμιά περίπτωση δεν μπορεί να θεωρηθεί ότι αποτελεί άσκηση επιχειρηματικής δραστηριότητας. Αυτό που ρωτάμε, κύριε Υπουργέ, είναι αν προτίθεστε, ως Κυβέρνηση, να πάρετε μέτρα, έτσι ώστε να εξαιρεθούν αυτοί οι εργαζόμενοι απ' αυτές τις φορολογικές υποχρεώσεις και το εισόδημά τους να μη φορολογείται σαν να ήταν επιχειρηματίες και, βεβαίως, να μη στερηθούν και τα υπόλοιπα δικαιώματα που έχουν ως εργαζόμενοι στις υπηρεσίες αυτές.
Ευχαριστούμε τον κ. Κατσώτη. Τον λόγο έχει ο Αναπληρωτής Υπουργός Οικονομικών κ. Τρύφων Αλεξιάδης για τρία λεπτά.
Κύριε Βουλευτά, κύριε Πρόεδρε, θέτετε ένα σοβαρό θέμα με την επίκαιρη ερώτησή σας, γιατί εργαζόμενοι οι οποίοι ταλαιπωρηθήκαν πάρα πολύ τα προηγούμενα χρόνια - πολλοί απ' αυτούς για ένα μεγάλο διάστημα ήταν σε κινητοποιήσεις - επανέρχονται στην υπηρεσία τους και αναγκάζονται να τηρούν βιβλία και στοιχεία, ενώ είναι κανονικά εργαζόμενοι. Πού είναι το πρόβλημα; Με το άρθρο 50 του ν.4351/2015, όπως είπατε και εσείς, αυτή η Κυβέρνηση έδωσε μία λύση, παρατείνοντας αυτές τις συμβάσεις μέχρι 31-12-2016, διότι έπρεπε να αντιμετωπίσουμε τα υπαρκτά προβλήματα και ούτως ή άλλως οι εργαζόμενοι αυτοί καλύπτουν και πραγματικές ανάγκες στον τομέα της καθαριότητας και σε άλλους τομείς. Έχουμε το πρόβλημα το φορολογικό και έχουμε και το εργασιακό. Το εργασιακό πρόβλημα είναι ότι εργαζόμενοι, οι οποίοι στην ουσία έχουν εξαρτημένη εργασία, δουλεύουν στο δημόσιο με ατομικές συμβάσεις μίσθωσης έργου, διότι ήμασταν υποχρεωμένοι. Αυτές οι συμβάσεις υπήρχαν και παρατείναμε αυτές τις συμβάσεις με τον ν.4351/2015. Όταν κάποιος έχει ατομική σύμβαση μίσθωσης έργου και όχι σύμβαση εξαρτημένης εργασίας - γιατί αυτές είναι δύο διαφορετικές σχέσεις εργασίας - , έχει ειδικές φορολογικές ρυθμίσεις. Δεν υπάρχει ειδική φορολογία ή ειδική νομολογία για τους συγκεκριμένους εργαζόμενους, αλλά υπάρχει γενική νομοθεσία, η οποία προβλέπει ότι, όταν υπάρχει ατομική σύμβαση μίσθωσης έργου, τότε ενεργοποιούνται φορολογικά συγκεκριμένες διατάξεις. Πρέπει ο φορολογούμενος να τηρεί βιβλία και πρέπει να λειτουργεί ως επιχειρηματίας, εκτός εάν έχει συγκεκριμένες προϋποθέσεις, δηλαδή αν είναι ευκαιριακή ή παρεπόμενη η εργασία του, που δεν χρειάζεται να τηρεί βιβλία και στοιχεία. Βεβαίως, εδώ δεν ισχύει κάτι τέτοιο, γιατί αυτοί οι εργαζόμενοι δεν είναι ευκαιριακοί ούτε είναι παρεπόμενη η εργασία τους, αλλά είναι η κύρια εργασία τους. Με βάση, λοιπόν, τις διατάξεις που ίσχυαν, αυτοί οι φορολογούμενοι πρέπει να τηρούν βιβλία. Όμως, εφόσον υπάρχουν οι προϋποθέσεις που ορίζει πάλι ο νόμος, δηλαδή η επαγγελματική τους εγκατάσταση είναι ίδια με την κατοικία τους και παρέχουν υπηρεσίες, βάσει συμβάσεων παροχής υπηρεσιών ή συμβάσεων έργου με φυσικά πρόσωπα ή νομικά πρόσωπα, τα οποία δεν υπερβαίνουν τα τρία ή, αν τα υπερβαίνουν, το 75% του ακαθάριστου εισοδήματος από επιχειρηματική δραστηριότητα, όπως είναι η συγκεκριμένη αμοιβή, να προέρχεται από ένα από τα φυσικά ή νομικά πρόσωπα που λαμβάνουν τις υπηρεσίες τους και εφόσον δεν έχουν την εμπορική ιδιότητα. Άρα αυτοί οι φορολογούμενοι, με βάση το υπάρχον νομοθετικό πλαίσιο αυτήν τη στιγμή, το οποίο - επαναλαμβάνω - δεν έγινε ειδικά γι' αυτούς, είναι υποχρεωμένοι να τηρούν βιβλία, αλλά θα φορολογούνται με τη φορολογική κλίμακα των μισθωτών, δηλαδή θα αντιμετωπίζονται ως μισθωτοί. Αυτό να είναι σαφέστατο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Κλείνω αμέσως, κύριε Πρόεδρε, για να μην καθυστερήσω. Σε ό,τι αφορά το συγκεκριμένο θέμα, αυτήν την περίοδο είναι σαφέστατο το πολιτικό, το δημοσιονομικό, το οικονομικό πλαίσιο στο οποίο κινείται η Κυβέρνηση. Δεν υπάρχει αυτήν τη στιγμή δυνατότητα αλλαγής είτε των εργασιακών σχέσεων αυτών είτε του θέματος της φορολογίας. Αμέσως, όμως, μετά τη διαπραγμάτευση, στις μεγάλες αλλαγές που θα φέρουμε στη φορολογία εισοδήματος, θα εξετάσουμε και αυτές τις περιπτώσεις, διότι πραγματικά είναι μία αδικία που πρέπει να αντιμετωπιστεί.
Ευχαριστούμε, κύριε Υπουργέ. Τον λόγο έχει ο κ. Χρήστος Κατσώτης από το Κομμουνιστικό Κόμμα Ελλάδας για τρία λεπτά, προκειμένου να δευτερολογήσει.
Κύριε Υπουργέ, αυτά είναι αυτά που προβλέπονται από τους νόμους που έχουν ψηφιστεί μέχρι σήμερα για τα εργασιακά και τα ασφαλιστικά. Υπάρχει, όμως, μια συγκεκριμένη κατάσταση που έχει διαμορφωθεί τα τελευταία χρόνια, όχι μόνο από τα μνημόνια, αλλά και πριν ακόμη από τα μνημόνια, στο θέμα των εργασιακών σχέσεων. Αυτές οι ελαστικές μορφές απασχόλησης έχουν αλλάξει συνολικά το τοπίο στην «αγορά εργασίας», όπως συνηθίζεται να λέγεται. Έχουμε, λοιπόν, πλήθος εργασιακών σχέσεων, προκειμένου η εργοδοσία να απαλλάσσεται από πολλά δικαιώματα που προβλέπονταν μέσα από συλλογικές συμβάσεις ή απ' αυτά τα δικαιώματα που έδινε η πλήρης και σταθερή εργασία των εργαζομένων. Εδώ σ' αυτό που de facto έκανε η εργοδοσία σε χώρους δουλειάς έρχεται η Κυβέρνηση και νομοθετεί τέτοιες ρυθμίσεις γι' αυτές τις εργασιακές σχέσεις, που προϊδεάζουν σαν επιχειρηματική δραστηριότητα. Μα τώρα αυτοί οι εργαζόμενοι έχουν την αμοιβή την προηγούμενη, αυτή που είχαν όταν ήταν η πρώτη σύμβασή τους. Είχαν τα δικαιώματα από την πρώτη σύμβαση, αυτά που είχαν και οι υπόλοιποι εργαζόμενοι. Ως προς τη φορολογική νομοθεσία, τους εντάσσετε με βάση την παράταση σ' αυτή τη ρύθμιση - ότι αυτοί πια δεν είναι συμβασιούχοι, αλλά έχουν ατομική σύμβαση έργου - και τους βάζετε σ' αυτή τη φορολογική ρύθμιση, βάσει της οποίας απαιτείτε απ' αυτούς βιβλία και στοιχεία, αφαιρώντας τους έτσι, βέβαια, και αυτά τα δικαιώματα που είχαν πριν, στην προηγούμενη σύμβασή τους, από τους δήμους. Αυτό, όμως, δεν είναι δίκαιο. Καταλαβαίνω ότι υπάρχουν αυτές οι υποχρεώσεις, οι δεσμεύσεις των μνημονίων. Ωστόσο, όμως, ένα τέτοιο θέμα, που αφορά αυτούς τους εργαζόμενους, θα μπορούσε να αντιμετωπιστεί, με την εξαίρεση ή τέλος πάντων να πάνε σ' αυτή την κατηγορία των άλλων εργαζομένων, που είναι ευκαιριακά. Αυτοί ευκαιριακά είναι, σύμβαση έχουν, η οποία λήγει στο τέλος του 2016. Δεν είναι μόνιμα εργαζόμενοι, δεν ασκούν επιχειρηματική δραστηριότητα. Δεν ασκούν εμπόριο. Θα μπορούσε, λοιπόν, με μια διευκρινιστική εγκύκλιο, όπως κάνατε αυτή, το Υπουργείο όντως να τους εξαιρέσει. Δεν είναι κάτι, δηλαδή, που αυτοί θα είναι ένα ή δύο ή τρία χρόνια. Είναι μια σύμβαση, η οποία έγινε κατ' αυτόν τον τρόπο, γιατί δεν μπορείτε να παρατείνετε τη σύμβαση εξαρτημένης εργασίας, αλλά όμως αυτό το θέμα θα μπορούσατε πράγματι να το ξεπεράσετε με μια τροπολογία - περάσατε και χθες εδώ διάφορες ρυθμίσεις - που να ρυθμίζει το θέμα αυτών των εργαζομένων. Βεβαίως, η κλίμακα, όπως λέτε, είναι κλίμακα των μισθωτών. Έτσι φορολογούνται, όπως το είπατε, το διευκρινίσατε. Όμως στερούνται μια σειρά άλλων ζητημάτων. Γιατί θα έπρεπε να τα στερηθούν; Στερούνται, κατ' αρχάς, την ασφάλισή τους στο ΙΚΑ αυτοί οι εργαζόμενοι και στερούνται τα βαρέα και ανθυγιεινά, το γάλα τους, για να το πω έτσι. Στερούνται αυτό που είναι αναγκαίο σ' αυτόν που είναι στην καθαριότητα, πίσω από το αυτοκίνητο που μαζεύει τα σκουπίδια, το γάλα που είναι αναγκαίο γι' αυτούς. Γιατί θα πρέπει, λοιπόν, αυτά να τα στερούνται; Νομίζω ότι θα πρέπει να τα σκεφθεί όλα αυτά το Υπουργείο και να δει τι λύση θα δώσει σ' αυτό το θέμα, που είναι σημαντικό, αφορά πολλούς εργαζόμενους και ίσως να μην είναι μόνο για τώρα, να αφορά και του χρόνου μια άλλη τέτοια λύση, γιατί, όπως φαίνεται, οι ελαστικές μορφές απασχόλησης είναι στη ζωή και μόνο με αγώνα των εργαζομένων μπορεί να ανατραπεί αυτή η ζούγκλα που έχει δημιουργηθεί από την εργοδοσία αλλά και από τις κυβερνήσεις μέχρι τώρα.
Ευχαριστούμε τον κ. Κατσώτη. Θα ολοκληρώσει την απάντηση στην επίκαιρη ερώτηση ο Αναπληρωτής Υπουργός Οικονομικών κ. Τρύφων Αλεξιάδης. Κύριε Υπουργέ, έχετε τον λόγο για τρία λεπτά.
Θα συμφωνήσω μαζί σας, κύριε Κατσώτη, ότι με αγώνες ανατρέπονται αυτά τα πράγματα, τίποτε απ' αυτά δεν είναι δεδομένο και οι εργαζόμενοι πρέπει να αγωνίζονται. Συμφωνώ μαζί σας σε αυτόν τον τομέα, δεν συμφωνώ, όμως, μαζί σας στο ότι εμείς νομοθετήσαμε κάτι ειδικά για αυτούς τους εργαζόμενους. Να το ξεκαθαρίσω, λοιπόν, αυτό. Υπήρχε από εμάς η δυνατότητα και με το άρθρο 50 του νόμου παρατείναμε τις συμβάσεις κατά ένα έτος. Αυτό νομίζω ότι είναι κάτι θετικό και πρέπει να το καταθέσουμε. Εδώ, όμως, υπάρχουν δύο θέματα: το φορολογικό και το εργασιακό. Σε ό,τι αφορά το εργασιακό θέμα, δεν είμαι αρμόδιος να σας πω. Είναι αρμοδιότητα άλλου Υπουργού, αλλά σίγουρα δεν πρέπει να υπάρχουν διαφορετικές μορφές απασχόλησης για το ίδιο αντικείμενο σε ένα Υπουργείο. Στο Υπουργείο Οικονομικών είχαμε μόνιμες καθαρίστριες, καθαρίστριες αορίστου χρόνου και καθαρίστριες με σύμβαση έργου. Δυστυχώς αυτά τα πράγματα είναι πράγματα, που κληρονομήσαμε και πρέπει να τα αντιμετωπίσουμε και εμείς όσο γίνεται πιο γρήγορα. Όμως, σε ό,τι αφορά το φορολογικό θέμα, καταλαβαίνετε ότι δεν μπορούμε να φέρουμε μία διάταξη, στην οποία να αναφέρουμε ότι εάν κάποιος εργάζεται με τον άλφα εργοδότη, έχει αυτήν τη μεταχείριση και με τον βήτα, έχει την άλλη. Στη φορολογική νομοθεσία οι διατάξεις είναι γενικές. Γενικά για τους εργαζόμενους αυτούς θα προσπαθήσουμε να το αντιμετωπίσουμε, διότι όπου στην ουσία είναι εξαρτημένη σχέση εργασίας και είναι σχέση που υποκρύπτει μισθωτή εργασία πίσω από τη σύμβαση, πρέπει έτσι να το αντιμετωπίσουμε και φορολογικά. Θέλω να είμαι ειλικρινής. Δεν είναι κάτι που μπορούμε να το αντιμετωπίσουμε αυτήν τη στιγμή λόγω της διαπραγμάτευσης και των άλλων δεσμεύσεων, αλλά είναι στα θέματα που έχουμε μπροστά μας, στις μεγάλες αλλαγές που θα έρθουν στην φορολογία εισοδήματος, να το αντιμετωπίσουμε και αυτό.
Ευχαριστούμε τον Υπουργό, κ. Τρύφων Αλεξιάδη. Κυρίες και κύριοι συνάδελφοι, η δωδέκατη με αριθμό 614/3-3-2016 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Εξωτερικών, σχετικά με την «καλλιέργεια κλίματος έντασης και τις μεθοδεύσεις του τουρκικού προξενείου στη Θράκη», δεν συζητείται λόγω κωλύματος του κυρίου Υπουργού. Η δέκατη τρίτη με αριθμό 583/26-2-2016 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την «εκχώρηση του ονόματος της Μακεδονίας μας στους σκοπιανούς», δεν συζητείται λόγω κωλύματος του κυρίου Υπουργού. Η τρίτη με αριθμό 677/18-3-2016 επίκαιρη ερώτηση πρώτου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την «καθυστέρηση του ενταφιασμού των Ελλήνων μαχητών του 1940 στην Αλβανία», δεν συζητείται λόγω κωλύματος του κυρίου Υπουργού. Η δεύτερη με αριθμό 675/17-3-2016 επίκαιρη ερώτηση πρώτου κύκλου του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Υγείας, σχετικά με την υποστελέχωση του Γενικού Νοσοκομείου Ρόδου και τα προβλήματα λειτουργίας σε νευραλγικούς τομείς, δεν συζητείται λόγω κωλύματος του κυρίου Υπουργού. Η έβδομη με αριθμό 606/1-3-2016 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υγείας, σχετικά με την ανάγκη άμεσης στελέχωσης της ακτινοδιαγνωστικής κλινικής του Νοσοκομείου Ξάνθης, δεν συζητείται λόγω κωλύματος του κυρίου Υπουργού. Η ενδέκατη με αριθμό 621/7-3-2016 επίκαιρη ερώτηση δεύτερου κύκλου της Βουλευτού Ηλείας του Συνασπισμού Ριζοσπαστικής Αριστεράς κ. Ευσταθίας (Έφης) Γεωργοπούλου - Σαλτάρη προς τον Υπουργό Υγείας, σχετικά με το έργο της κατασκευής της νέας πτέρυγας του Νοσοκομείου Αμαλιάδας, δεν συζητείται λόγω κωλύματος του κυρίου Υπουργού. Η τέταρτη με αριθμό 681/21-3-2016 επίκαιρη ερώτηση δεύτερου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την επανεξέταση του ύψους του προστίμου που επιβάλλεται από την Επιθεώρηση Εργασίας και το ΙΚΑ - ΕΤΑΜ για κάθε αδήλωτο εργαζόμενο, δεν συζητείται λόγω κωλύματος του κυρίου Υπουργού. Η τέταρτη με αριθμό 673/17-3-2016 επίκαιρη ερώτηση πρώτου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Εσωτερικών και Διοικητικής Ανασυγκρότησης, σχετικά με την έλλειψη στρατηγικού σχεδιασμού για την αντιμετώπιση του προσφυγικού, τις καθυστερήσεις στην εκταμίευση των ευρωπαϊκών πόρων, και τη μη εφαρμογή του νόμου για τη χορήγηση ελληνικής ιθαγένειας, δεν συζητείται λόγω κωλύματος του κυρίου Υπουργού. Η έκτη με αριθμό 680/21-3-2016 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών και Διοικητικής Ανασυγκρότησης, σχετικά με την αφαίρεση της ελληνικής ιθαγένειας από ομογενείς της πρώην ΕΣΣΔ, δεν συζητείται λόγω κωλύματος του κυρίου Υπουργού. Η δεύτερη με αριθμό 678/21-3-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εσωτερικών και Διοικητικής Ανασυγκρότησης, σχετικά με τη δημοσίευση της ανάθεσης προμηθειών, υπηρεσιών και έργων για την αντιμετώπιση του προσφυγικού - μεταναστευτικού, δεν συζητείται. Μια που είναι εδώ ο κ. Κεγκέρογλου, θα ήθελα να σας πω ότι, σε συνεννόηση που είχαμε με τον κ. Μουζάλα, μας είπε ότι το θέμα αυτό δεν είναι δικής του αρμοδιότητας, αλλά του κ. Βίτσα.
Κύριε Πρόεδρε, μου επιτρέπετε να πω μια κουβέντα;
Ναι, σας επιτρέπω, βεβαίως.
Ευχαριστώ που μου δίνετε τον λόγο, κύριε Πρόεδρε. Εμείς δεν απευθύναμε την ερώτηση προς τον κ. Μουζάλα, αλλά προς τον κ. Κουρουμπλή. Αφορά το σύνολο της μεταναστευτικής πολιτικής, η οποία ανήκει στο Υπουργείο Εσωτερικών. Mέσα στη μεταναστευτική πολιτική εμπίπτουν και οι αρμοδιότητες για τη διαχείριση των προγραμμάτων, άσχετα ποιος τα εκτελεί - άλλο Υπουργείο ή Οργανισμός. Η μεταναστευτική πολιτική, όμως, είναι του Υπουργείου Εσωτερικών. Όπως καταλαβαίνετε, ακόμα και αν δεχτούμε αυτήν τη δικαιολογία του κ. Μουζάλα, εάν δεν ήταν σήμερα εδώ ο κ. Αλεξιάδης, ο οποίος είναι - από ό,τι φαίνεται από τα νούμερα - συνεπής στις υποχρεώσεις του κοινοβουλευτικού ελέγχου…
Ήταν και ο κ. Αποστόλου εδώ.
Ναι, ήταν και ο κ. Αποστόλου εδώ προηγουμένως, ο οποίος είναι ομοίως συνεπής.
Αν δεν ήταν, δεν θα είχαμε σήμερα κοινοβουλευτικό έλεγχο. Αυτό το πράγμα έχει παραγίνει, κύριε Πρόεδρε. Έχει παραγίνει! Δεν γίνεται πλέον έτσι. Θα πρέπει να δούμε τι θα κάνουμε στη Διάσκεψη των Προέδρων. Αν είναι, να το καταργήσουμε. Να μην γινόμαστε γραφικοί εδώ μέσα. Γιατί περί αυτού πρόκειται. Σας ευχαριστώ που μου δώσατε τον λόγο.
Συμφωνώ απολύτως μαζί σας. Θα πρέπει να βρούμε έναν τρόπο. Ήδη σκεφτόμαστε διάφορους, όπως το να υπάρχει μία συγκεκριμένη μέρα της εβδομάδος στην οποία να μαζεύονται όλες οι ερωτήσεις για έναν Υπουργό. Τέλος, η δέκατη τέταρτη με αριθμό 545/15-2-2016 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ, δεν συζητείται. Ολοκληρώθηκε η συζήτηση των επίκαιρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 10.15΄ λύεται η συνεδρίαση για τη Δευτέρα 28 Μαρτίου 2016 και ώρα 18.00΄, με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων.